U-I-124/92
Natisni
Opravilna št.:
U-I-124/92
Datum odločitve:
11. 2. 1993
Objavljeno:
OdlUS II, 14
ECLI:
ECLI:SI:USRS:1993:U.I.124.92
Akt:
Odlok Občinske skupščine Celje o zazidalnem načrtu Strmec pri Vojniku (Ur. list SRS, št. 15/80)
Izrek:
Pobuda za oceno ustavnosti in zakonitosti izpodbijanega odloka se ne sprejme.
Evidenčni stavek:
Sestavine zazidalnega načrta, ki je veljal v času uveljavitve zakona o urejanju naselij in drugih posegov v prostor in za katere je občinski odlok ugotovil, da niso v nasprotju s srednjeročnim družbenim planom občine, se uporabljajo do sprejema novih predpisov o urejanju prostora.
Geslo:
Nepristojnost ustavnega sodišča za oceno ustavnosti in zakonitosti občinskega odloka, ki ne velja več.
Usklajenost zazidalnega načrta s prostorskimi sestavinami občinskega srednjeročnega družbenega plana.
Pravna podlaga:
Ustava, 160. čl.
Zakon o urejanju naselij in drugih posegov v prostor (ZUN), 1. odst. 82. čl.
Ustavni zakon za izvedbo Ustave (UZIU), 7. čl.
Zakon o postopku pred Ustavnim sodiščem SRS (ZUSS), 15. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Karl Matek, Strmec pri Vojniku
Datum vloge:
4. 6. 1992
Vrsta odločitve:
sklep
Vrsta rešitve:
nesprejem pobude
Dokument:
US16345
Dokument v PDF obliki:
U-I-124-92.pdf
115 KB
Prenesite datoteko
U-I-124/92
11/2-1993
S K L E P
Ustavno sodišče je na seji dne 11/2-1993 obravnavalo pobudo Karla Matka s Strmca pri Vojniku in
s k l e n i l o :
Ustavno sodišče ne sprejme pobude in ne začne postopka za oceno ustavnosti in zakonitosti odloka Skupščine občine Celje o zazidalnem načrtu Strmec pri Vojniku (Uradni list SRS, št. 15/80).
O b r a z l o ž i t e v
Občan je vložil pobudo za oceno ustavnosti in zakonitosti v izreku tega sklepa navedenega občinskega odloka. Navedel je, da meja obravnavanega zazidalnega načrta ni skladna z ureditvenimi območji, določenimi s prostorskimi sestavinami sedaj veljavnih družbenih planov občine Celje. Zato obravnavani zazidalni načrt, ki je sestavina izpodbijanega občinskega odloka, posega v I. območje kmetijskih zemljišč.
Skupščina občine Celje je izpodbijani odlok o zazidalnem načrtu Strmec pri Vojniku sprejela na podlagi takrat veljavnega zakona o urbanističnem planiranju (Uradni list SRS, št. 16/67, 27/72 in 8/78), ki je prenehal veljati z uveljavitvijo sedanjega zakona o urejanju naselij in drugih posegov v prostor (Uradni list SRS, št. 18/84, 37/85, 29/86 in 26/90).
Sedaj veljavni zakon o urejanju naselij in drugih posegov v prostor v prehodni določbi drugega odstavka 82. člena določa, da ob sprejetju srednjeročnega družbenega plana občinska skupščina z odlokom ugotovi, katere sestavine veljavnih zazidalnih načrtov in urbanističnih redov so v nasprotju s srednjeročnim družbenim planom. To pomeni, da se sestavine zazidalnih načrtov in urbanističnih redov, ki so veljali v času uveljavitve navedenega zakona in za katere je občinski odlok ugotovil, da niso v nasprotju s srednjeročnim družbenim planom občine, uporabljajo do sprejema novih predpisov o urejanju prostora (prvi odstavek 82. člena zakona o urejanju naselij in drugih posegov v prostor, 3. člen zakona o planiranju in urejanju prostora v prehodnem obdobju - Ur. l. SRS, št. 48/90).
Skupščina občine Celje je dne 23/12-1986 sprejela odlok o ugotovitvi, katere sestavine zazidalnih načrtov in urbanističnega reda so v nasprotju s srednjeročnim družbenim planom občine Celje za obdobje 1986 - 1990 (Uradni list SRS, št. 1/87). V desetem odstavku 3. člena tega odloka je določila, da zazidalnega načrta Strmec pri Vojniku ne bodo izvajali na parc. št. 585/4, 586/2, 585/1, 644, 645/3-del, 641/2, 642/2, 643/3, 641/1, 639/1, 640, 636/2, 643/1, 635/3 in 151 k.o. Strmec. Iz grafične priloge dolgoročnega plana občine Celje, ki je obvezno izhodišče za srednjeročni plan občine Celje, je razvidno, da se v citiranem občinskem odloku navedene parc. številke nahajajo v I. območju kmetijskih zemljišč, kar pa ne velja za parc. št. 632/6 in 627/128, kateri navaja pobudnik.
Ker je s sprejetjem navedenega odloka o ugotovitvi, katere sestavine zazidalnih načrtov in urbanističnega reda so v nasprotju s srednjeročnim družbenim planom občine Celje za obdobje 1986 do 1990, Skupščina občine Celje uskladila izpodbijani odlok o zazidalnem načrtu Strmec pri Vojniku z zakonom o urejanju naselij in drugih posegov v prostor, ustavno sodišče na podlagi 7. člena ustavnega zakona za izvedbo ustave Republike Slovenije in 15. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76) pobude ni sprejelo in ni začelo postopka.
P r e d s e d n i k
dr. Peter Jambrek